Man wond glo vrou, seun(Argieffoto: Miguel Roberts/AP) ’n Man van Bonteheuwel in Kaapstad is Dinsdagoggend in hegtenis geneem nadat hy glo sy vrou en seun tydens ’n familietwis gewond het. Volgens die polisie het lede van die Bishop Lavis-polisiestasie wat omstreeks 01:00 die Bonteheuwel-omgewing gepatrolleer het, ’n gil vanuit die gesin se huis gehoor. Die ligte in die huis was nog aangeskakel. Die polisielede het ondersoek gaan instel en ’n jong man in ’n plas bloed aangetref. Hy het aan die polisiebeamptes gesê dat sy pa sy ma geskiet het. Die beamptes is die huis in om seker te maak die vrou is veilig. Hulle het die man in die motorhuis aangetref en beveel om hom oor te gee. Hy is by die huis in hegtenis geneem. Daar was ook ’n sewejarige seun in die huis. Hy was ongedeerd. Die beamptes het beslag gelê op die vuurwapen waarmee die pa glo geskiet het. Die voorsitter van die Bishop Lavis-gemeenskapspolisiëringsforum (GPF), Graham Lindhorst, het gesê die pa het moontlik geknak en op die ingewing van die oomblik geskiet. “Volgens die inligting tot ons beskikking was daar ’n familietwis waarna die pa besluit het om op sy vrou en seun te skiet. Meer inligting is nog nie beskikbaar nie,” sê Lindhorst. “Dit kan wees dat iets in hom geknak het en toe haal hy dit op sy gesin uit. Geestesgesondheid is deesdae ’n groot probleem, veral met Covid-19 wat baie mense in depressie dompel.” Die pa is tans in aanhouding by die Bishop Lavis-polisiestasie. Sers. Noloyiso Rwexana, polisiewoordvoerder, het gesê die man verskyn binnekort in die Bishop Lavis-landdroshof op ’n aanklag van poging tot moord.